דני פרנקו

דני פרנקו (נולד ב-5 בדצמבר 1973) הוא מאמן כדורסל ישראלי. פרנקו זכה עם הפועל ירושלים באליפות המדינה, שהייתה הראשונה בתולדותיה, ב-2015. פרנקו החל את דרכו כמאמן קבוצות נוער בהפועל תל אביב ובמהלך הקריירה אימן נבחרות נוער לאומיות של ישראל. בין קבוצות הבוגרים אותן אימן פרנקו נמנות גם: עירוני רמת גן, הפועל עפולה, הפועל גליל עליון, הפועל חולון, עמה זכה בגביע המדינה בכדורסל ב-2009, ברק נתניה, מכבי חיפה, הפועל תל אביב ועירוני נהריה. פרנקו הוא בן יחיד והתייתם מאביו בגיל שש. הוא גדל בחולון שם שיחק במחלקות הצעירות של הפועל חולון. בגיל 16 השתתף בקורס מדריכים במכון וינגייט וזומן על ידי המאמן יהושע רוזין לאמן במחלקת הנוער של הפועל תל אביב. לאורך השנים, במקביל לעבודתו כמאמן קבוצות בוגרים, שימש פרנקו גם כמנהל המקצועי של תיכון בליך בליגת העל לתיכונים. פרנקו הוליך את בליך לשלוש הופעות בגמר, ב-2005, 2008 ו-2013 אך בליך הפסידו בכולן. בין השחקנים אותם הדריך פרנקו בתיכון בליך נמנים ליאור אליהו ואלישי כדיר. פרנקו הדריך את נבחרת הקדטים (עד גיל 16) של ישראל באליפות אירופה שנערכה בספרד ב-2006, אותה סיימה ישראל במקום השביעי ובאליפות אירופה שנערכה ביוון ב-2007 אותה סיימה ישראל במקום ה-11. ב-2008 הדריך פרנקו את נבחרת הנוער (עד גיל 18) באליפות אירופה שנערכה ביוון אותה סיימה ישראל במקום העשירי. ב-2009 באליפות שנערכה בצרפת סיימה ישראל במקום ה-15 ובעקבות זאת נשרה לדרג ב'. פרנקו המשיך להדריך את נבחרת הנוער באליפות אירופה דרג ב' שנערכה בישראל ב-2010, אך ישראל לא הצליחה לחזור לדרג א'. פרנקו התחיל את קריירת אימון קבוצות בוגרים בעונת 1996/7 כעוזר מאמן בהפועל תל אביב תחת מאיר קמינסקי שהוחלף במהלך העונה על ידי עדני דגן. בשנים 2000–2002 שימש פרנקו כעוזר מאמן בהפועל גליל עליון תחת ארז אדלשטיין ושי מיניסטר. בעונת 2002/3 שימש פרנקו כעוזר מאמן בעירוני רמת גן, תחילה תחת מקסו אוסטואיץ' ואחר כך תחת חנוך מינץ. בעונת 2004/5 עבר פרנקו לראשונה בקריירה לעמדת המאמן הראשי של קבוצת בוגרים לאחר שהחליף את איציק אבישר בעירוני רמת גן בליגה הלאומית והצליח להעלות את הקבוצה בחזרה לליגת העל לאחר שרמת גן גברה על עפולה בחמישה משחקים בגמר הפלייאוף של הליגה הלאומית. פרנקו המשיך לאמן את הקבוצה בעונת 2005/6 בליגת העל אולם הקבוצה נקלעה למאבקי תחתית ופרנקו הוחלף על ידי חנוך מינץ שלא הצליח למנוע את ירידתה אבל הקבוצה נשארה בליגת העל בסופו של דבר כיוון שקבוצות אחרות מהליגה נקלעו לבעיות תקציביות. לקראת עונת 2006/7 מונה דני פרנקו למאמנה של הפועל עפולה שעלתה לליגת העל מהליגה הלאומית (במקום הפועל חולון שויתרה על זכותה לשחק בליגת העל). בקבוצה שיחקו באותה עונה בין השאר הישראלים גוני יזרעאלי, אבי סוכר ויהוא אורלנד לצד הזרים טונג'י אווג'ובי, ג'רמיין הול וריץ' מלצר. הקבוצה סיימה את העונה במקום השישי עם מאזן של 11 ניצחונות לעומת 16 הפסדים בעוד גוני יזרעאלי נבחר לתגלית העונה על ידי מנהלת הליגה. פרנקו הוחלף בתפקיד על ידי אבנר יאור. בדצמבר 2007 התמנה פרנקו למאמנה של הפועל גליל עליון במקום אלי קנטי שהתפטר. פרנקו השיג שלושה ניצחונות בתשעה משחקים, ובמרץ 2008, כאשר הקבוצה במקום האחרון בליגה, פוטר והוחלף על ידי עודד קטש, שהצליח להשאיר את הקבוצה בליגה. בתחילת עונת 2008/9 מונה פרנקו למאמן הפועל חולון שזכתה באליפות בעונה הקודמת. תקציבה של הקבוצה ירד באופן משמעותי לאחר עזיבתו של המאמן והבעלים מיקי דורסמן וכל השחקנים המובילים, למעט כריס ווטסון, עזבו. פרנקו בנה את הקבוצה מחדש תוך התבססות על הזרים דרון וושינגטון, לואיס פלורס, קרתיס ווית'רס ובריאן טולברט לצד הישראלים ליאור ליפשיץ, יהוא אורלנד ואורי קוקיה. בפברואר 2009 זכתה חולון בגביע המדינה הראשון בתולדותיה לאחר ניצחון בנקודה על מכבי חיפה במשחק הגמר, הודות לשלשה של בראין טולברט בשנייה האחרונה. הקבוצה סיימה את העונה במקום הרביעי ולמרות יתרון הביתיות הפסידה בחמישה משחקים לגליל/גלבוע ברבע גמר הפלייאוף. לואיס פלורס סיים את העונה כמלך הסלים בעוד אורי קוקיה נבחר לשחקן המשתפר על ידי מנהלת הליגה. פרנקו זכה לשבחים רבים על עבודתו, שי לוי מאתר ONE ועיתון מעריב בחרו בו כמאמן העונה. למרות ההצלחה, פרנקו והפועל חולון לא הגיעו להסכמות על המשך ההתקשרות ביניהם ועמיר עוזי מונה למאמן חולון במקומו ופרנקו לא אימן קבוצת בוגרים בעונת 2009/10. לקראת עונת 2010/11 חזר פרנקו לחולון כעוזרו של מיקי דורסמן אולם דורסמן התפטר מתפקידו לפני תחילת העונה ופרנקו התמנה בשנית כמאמנה הראשי של חולון. חולון נקלעה במהלך העונה לקשיים כלכליים. דגן יבזורי שוחרר עוד לפני תחילת העונה ובמהלך העונה שוחררו רוברט היית', אריק קמפבל, בריאן טולברט וליאור שגב. כמו וכן סבלה הקבוצה מפציעה של ג'יימי ארנולד שהחמיץ חלק ניכר מהעונה. חולון נותרה עם שני שחקנים זרים בלבד, ריץ' מלצר וקאסיב פאוול, לצד הישראלים מורן רוט, ניר כהן ועמית בן דוד. למרות הקשיים הקבוצה סיימה את העונה במקום השביעי והודחה על ידי גליל/גלבוע בשלב רבע גמר הפלייאוף בארבעה משחקים. פרנקו זכה לשבחים על תפקודו נוכח הקשיים הכלכליים, עפר שלח ממעריב בחר בו כמאמן העונה. לקראת עונת 2011/12 עבר פרנקו לאמן את ברק נתניה בעוד דן שמיר החליף אותו בחולון. בעונתו הראשונה התבססה הקבוצה בעיקר על הזרים בריאן אוסברי ואדריאן בנקס. נתניה הפסידה במשחק האחרון בבית התחתון למ.כ. הבקעה בסיום דרמטי ושנוי במחלוקת, בעקבותיו סיימה את העונה במקום התשיעי עם מאזן של תשעה ניצחונות לעומת 15 הפסדים והחמיצה את הפלייאוף. בעונת 2012/2013 התבססה נתניה בעיקר על הזרים מרקו קילינגסוורת', ראמל בראדלי, דרון וושינגטון וריימר מורגן לצד הישראלי יהוא אורלנד שנבחר לשחקן השישי של העונה. נתניה התברגה בבית העליון וסיימה את העונה במקום הרביעי עם מאזן של 15 ניצחונות לעומת 12 הפסדים. בסדרת רבע גמר הפלייאוף התמודדה נתניה מול הפועל ירושלים. נתניה פיגרה בסדרה 0–2, השוותה ל-2–2 אך למרות יתרון הבייתיות הפסידה במשחק החמישי בסדרה והודחה. פרנקו זכה לשבחים על עבודתו בנתניה בעונת 2012/13, אור שקדי מאתר "וואלה" בחר בו כמאמן העונה. נתניה ופרנקו לא הגיעו להסכמות לגבי המשך ההתקשרות ביניהם ופרנקו הוחלף על ידי רובי בלינקו. בעקבות הצלחתו בנתניה בעונת 2012/13 הוחתם דני פרנקו על ידי ג'ף רוזן כמאמן מכבי חיפה שזכתה באליפות היסטורית ב-2013. דני פרנקו הרכיב את סגל הקבוצה מדונטה סמית', עידו קוז'יקרו ואלכס צוברביץ' שנותרו מעונת האליפות ואליהם צורפו בריאן רנדל, מורן רוט, דגן יבזורי ואורי קוקיה. חיפה השתתפה ביורוקאפ וסיימה את השלב המוקדם במקום השני בבית G עם שישה ניצחונות לעומת ארבעה הפסדים ועלתה לשלב הבא. בשלב 32 האחרונות סיימה חיפה במקום האחרון בבית K עם שני ניצחונות לעומת ארבעה הפסדים והודחה. בליגת העל סיימה חיפה את העונה הסדירה במקום השלישי וברבע גמר הפלייאוף התמודדה מול נס ציונה בסדרה שבה כל חמשת המשחקים הסתיימו בניצחון הקבוצה הבייתית. חיפה ניצחה במשחק החמישי בנקודה בתום הארכה. בסדרת חצי הגמר התמודדה חיפה מול הפועל ירושלים שלה היה את יתרון הבייתיות. חיפה ניצחה במשחק הראשון במלחה ואת המשחק השני והרביעי ברוממה ועלתה לגמר מול מכבי תל אביב, שנערך בשיטת בית-חוץ. חיפה הפסידה בסדרה בהפרש מצטבר של שתי נקודות (161 : 163) לאחר שהפסידה במשחק הראשון ברוממה בארבע נקודות וניצחה במשחק בהיכל נוקיה ב-2 נקודות בהארכה, לאחר שבתום 40 דקות הובילה בהפרש זהה לזה שבו הפסידה ברוממה. דונטה סמית' נבחר לשחקן העונה על ידי מנהלת הליגה. בתום עונת 2013/14 עזב פרנקו את חיפה, ככל הנראה על רקע קיצוצים מתוכננים בתקציב הקבוצה, והוחלף על ידי רמי הדר. באפריל 2014 הוזכר שמו של פרנקו כמועמד לתפקיד עוזר המאמן של ארז אדלשטיין בנבחרת ישראל, אך פרנקו ויתר על התפקיד משיקולים משפחתיים. ביוני 2014 הוחתם פרנקו בהפועל ירושלים במקומו של בראד גרינברג. דונטה סמית', אשר שיתף פעולה עם פרנקו בחיפה הוחתם גם כן בירושלים. בספטמבר 2014 זכתה הפועל ירושלים בגביע ווינר, בטורניר שחנך את פיס ארנה בירושלים לאחר ניצחון בגמר על מכבי תל אביב. בהמשך אותו חודש השתתפה ירושלים במוקדמות היורוליג שם הודחה על ידי קאזאן בשלב חצי הגמר ונשרה ליורוקאפ שם הוגרלה לבית E. ירושלים פתחה את העונה עם תשעה ניצחונות רצופים, רובם בהפרשים גדולים, כולל ניצחון על מכבי תל אביב ב-30 נקודות הפרש. בדצמבר 2014 נקלעה הקבוצה לשרשרת הפסדים ואיבדה את המקום הראשון לטובת מכבי תל אביב. במסגרת היורוקאפ השיגה ירושלים רק שני ניצחונות לעומת שמונה הפסדים ולא הצליחה לעבור שלב. פרנקו ספג בקורת על הכישלון ביורוקאפ ובירושלים אף שקלו לצרף למועדון ג'נרל מנג'ר. פרנקו חזר למעמד גמר גביע המדינה אך אף על פי שהמשחק התקיים בארנה בירושלים, הפסידה ירושלים למכבי תל אביב. ירושלים סיימה את העונה הסדירה במקום השני. ליאור אליהו נבחר לשחקן העונה וטוני גפני נבחר לשחקן השישי של העונה. בסדרת רבע גמר הפלייאוף גברה 0–3 על הפועל תל אביב. בסדרת חצי גמר הפלייאוף גברה ירושלים 0–3 על מכבי ראשון לציון. בגמר הפלייאוף, שנערך בשיטת בית-חוץ, התמודדה ירושלים מול הפועל אילת שהפתיעה את מכבי תל אביב בחצי הגמר. ירושלים ניצחה בשני המשחקים וזכתה באליפות הראשונה בתולדותיה בעוד פרנקו נבחר למאמן העונה. בכך נהיה פרנקו למאמן השני מאז שנות ה-60, בנוסף לפיני גרשון, שזוכה באליפות ובגביע מחוץ למכבי תל אביב. בסיום עונת 2015/16 העפילה ירושלים לגמר הפלייאוף שם הפסידה למכבי ראשון לציון. לאחר סיום העונה הוחלף פרנקו על-ידי סימונה פיאניג'אני. ב-5 ביוני 2017 מונה פרנקו למאמן הפועל תל אביב. בעונת 2017/2018 בלט בהפועל תל אביב הגארד האמריקאי ג'רל מקניל לצדם של טיי מקי וטוני גפני, אותם אימן פרנקו בירושלים ואדריאן בנקס, אותו אימן פרנקו בנתניה. הפועל תל אביב סיימה את העונה במקום החמישי עם מאזן של 19 ניצחונות ו-14 הפסדים. בפלייאוף גברה הקבוצה על מכבי אשדוד בארבעה משחקים ועלתה לפיינל פור הראשון בתולדותיה שם הפסידה בחצי הגמר למכבי תל אביב. בעקבות הצלחתו הוארך חוזהו של פרנקו לעונה נוספת. הפועל תל אביב התחילה את עונת 2018/19 בצורה מאכזבת כאשר ניצחה רק שלושה משחקים במהלך הסיבוב הראשון והודחה מליגת האלופות של פיב"א בסיבוב המוקדמות הראשון על ידי ספירו שרלרואה. הסגל עבר שינויים רבים ובמהלך העונה שחררה הקבוצה חמישה שחקנים. בין השאר שוחרר מהקבוצה רפי מנקו משיקולים כלכליים ובניגוד לדעתו של פרנקו. בקבוצה בלט תומר גינת שנבחר לשחקן הישראלי המצטיין של העונה. הפועל תל אביב הבטיחה את העפלתה לפלייאוף מהמקום השמיני במחזור הסיום של העונה הסדירה ובסדרת רבע גמר הפלייאוף הודחה על ידי מכבי תל אביב בשלושה משחקים. לאחר מכן הודיעה הקבוצה על סיום העסקתו של פרנקו. בקיץ 2019 מונה פרנקו למאמנה של עירוני נהריה במקומו של אריק אלפסי. פרנקו הגיע עם נהריה לגמר גביע המדינה בפעם הראשונה בהיסטורית הקבוצה ושם הפסיד ב-3 נקודות להפועל ירושלים. בדצמבר 2020 התפטר מאימון הקבוצה אחרי פתיחת עונה של 1–6 בליגה והדחה בשמינית גמר גביע המדינה. ב-5 בפברואר 2021 חזר פרנקו לקדנציה שנייה בהפועל תל אביב וחתם לעונה וחצי, במקומו של יאניס קסטריטיס שפוטר. בהדרכתו סיימה הקבוצה את העונה במקום העשירי. בעונת 2021/2022 הגיעה הפועל תל אביב למקום השביעי והודחה על-ידי מכבי תל אביב ברבע גמר הפלייאוף. הפועל הגיעה גם לגמר גביע המדינה, שם הפסידה לבני הרצליה. ב-3 מרץ 2022 חתם לשנתיים נוספות במועדון. בעונת 2022/23 הגיעה הפועל תל אביב למקום השלישי בסיום העונה הסדירה ולראשונה מאז 2005 העפילה לגמר הפלייאוף שם הפסידה למכבי תל אביב. שחקן הקבוצה תומר גינת נבחר לחמישיית העונה. בעונה זו השתתפה הקבוצה גם ביורוקאפ שם הגיעה לרבע הגמר. הוא פוטר ב-1 באפריל 2024 לאחר שהפועל תל אביב הודחה ברבע גמר היורוקאפ נגד בשיקטאש, זאת אחרי שהקבוצה הובילה בהפרש מבטיח מאוד במחצית. לצד זה, הייתה תקרית אלימה מצידו כלפי כתבת ערוץ הספורט, נועה פופלינגר, בעודה מסקרת פסק זמן שלו בעוד קבוצתו מובילה על בני הרצליה בהפרש ניכר ב-5 במרץ. ולאחר מכן הגיע ההפסד להפועל ירושלים בחצי גמר גביע המדינה. הוא הוחלף על-ידי ברק לדרר. נכון לאוגוסט 2023 פרנקו נשוי, אב לבת ושני בנים וגר בגבעתיים. מדיה וקבצים בנושא דני פרנקו בוויקישיתוף פרופיל, באתר היורוליג דף המאמן, באתר מנהלת הליגה ברק חקלאי, על שולחן הניתוחים: הקפיצה המטאורית של פרנקו, באתר ynet, 7 ביוני 2014 אריה ליבנת, דני פרנקו: "ראיתי מה קרה למאמנים שהיו לפניי, אבל לא באתי לירושלים בחשש", באתר הארץ, 28 ביוני 2015 רועי כהן, "עוד אליפות – וביורוליג לא יתעלמו", באתר ישראל היום, 7 באוקטובר 2015 אמיר שואן, פרנקו מלך ירושלים, ידיעות אחרונות מוסף 7 ימים, 9 באפריל 2015 אביב לביא, דני פרנקו: זו הזדמנות גדולה שאולי לא תחזור, אתר nrg, 19 בפברואר 2009 מצעד הגמרים – בתי הספר בנים, באתר ספסל שגיא ניר, בלעדי: פרנקו במקום אבישר ברמת גן, באתר ספסל, ‏25 בנובמבר, 2004 (ארכיון) סיכום עונת 07–2006 בכדורסל הישראלי, באתר מנהלת הליגה דנה סידי, דני פרנקו יחליף את אלי קנטי כמאמן גליל עליון, באתר ynet, 18 בדצמבר 2007 עודד קטש חוזר לאמן: מונה למאמן האחרונה בטבלה - גליל העליון, באתר הארץ, 18 במרץ 2008 נבחרי העונה 2008/9, 19 במאי 2009, באתר מנהלת הליגה שי לוי, ‏פלורס ה-MVP, דני פרנקו מאמן העונה של ONE, באתר ONE‏, 21 באפריל 2009 ערן סורוקה ויצחק ויסהוף,מחזיקי הגביע: נבחרי השנה של מעריב, 19 במאי 2009, באתר nrg יעל שחרור, עמיר עוזי מונה למאמנה של הפועל חולון, באתר ynet, 13 ביולי 2009 שי לוי, ‏חולון הודיעה על מינוי פרנקו ועל פתיחת האימונים, באתר ONE‏, 12 בספטמבר 2010 עפר שלח, וזאת לתעודה: סיכום העונה הסדירה בליגת לוטו באתר nrg 22 באפריל 2011 שי לוי, ‏הבקעה מול מכבי עם 78:79 בנתניה, מהומות בסיום, באתר ONE‏, 19 באפריל 2012 סיכום עונת 13–2012 בכדורסל הישראל י, באתר מנהלת הליגה אור שקדי‏, סיכום העונה הרגילה בליגת העל: הנבחרים, באתר וואלה, 6 במאי 2013 אור שקדי‏, ברק נתניה: דני פרנקו לא ימשיך, שיחות עם בלינקו, באתר וואלה, 24 ביוני 2013 עפר פרלמן, מכבי חיפה ניצחה 67-68 את נס ציונה בהארכה, ועלתה לחצי גמר הפלייאוף, באתר הארץ, 19 במאי 2014 על חודו של סל, 12 ביוני 2014 באתר ספסל דונטה סמית' נבחר לשחקן העונה, 8 ביוני 2014 באתר מנהלת הליגה אריה ליבנת, דני פרנקו עוזב את מכבי חיפה, רמי הדר יחליפו, באתר הארץ, 16 ביוני 2014 דובי פיק, ‏אדלשטיין הציע לגודס להיות עוזר מאמן הנבחרת, באתר ONE‏, 21 באפריל 2014 אריה ליבנת, דני פרנקו ודונטה סמית' סיכמו בירושלים, דן שמיר באילת, באתר הארץ, 20 ביוני 2014 אפרת עמורבן, יעל שחרור, תואר ראשון בארנה: הפועל ירושלים זכתה בגביע ווינר, באתר ynet, 18 בספטמבר 2014 אפרת עמורבן, הפועל ירושלים שוקלת למנות ג'נרל-מנג'ר, באתר ynet, 11 בדצמבר 2014 לפני משחק האליפות: ליאור אליהו נבחר ל-MVP של העונה, באתר וואלה, 25 ביוני 2015 נבחרי העונה – 2014/15, באתר מנהלת הליגה, ‏19 ביוני, 2015 לראשונה: הפועל ירושלים אלופת המדינה!, באתר מנהלת הליגה, ‏25 ביוני, 2015 אודי הירש‏, הפרנקופילים: החלק של דני פרנקו בהצלחה של הפועל ירושלים, באתר וואלה, 26 ביוני 2015 אהרלה ויסברג‏, דני פרנקו: "ההחלטה לשחרר את מנקו אינה מקצועית, אני לא רציתי בה", באתר וואלה, 9 בדצמבר 2018 וולדן שחקן העונה, גינת הישראלי המצטיין, באתר ערוץ הספורט, 7 ביוני 2019 עמרי מנהיים, ‏רשמית: דני פרנקו סיים את דרכו בהפועל ת"א, באתר ערוץ הספורט, 4 ביוני 2019 רותם אטיאס, התחלה חדשה: דני פרנקו חתם בעירוני נהריה, באתר ynet, 16 ביוני 2019 עמרי מנהיים, ‏פרסום ראשון: פרנקו התפטר מאימון נהריה, באתר ערוץ הספורט, 22 בדצמבר 2020 ברק חקלאי, רשמית: קסטריטיס פוטר, פרנקו חזר להפועל ת"א, באתר ynet, 5 בפברואר 2021 פרנקו חתם לשנתיים נוספות כמאמן הפועל ת"א, באתר ONE‏, 3 במרץ 2022 תומר גינת נבחר לחמישיית מצטייני העונה, באתר מנהלת הליגה, ‏23 במאי, 2023 ארגון העיתונאים: "צפינו בתדהמה בפרנקו דוחף באלימות, מעשה כוחני", באתר וואלה, 6 במרץ 2024 אפרת עמורבן, לאחר ההדחה מהגביע: דני פרנקו פוטר מהפועל ת"א, באתר ynet, 1 באפריל 2024